Diari Oficial de la Generalitat Valenciana


Sumari del DOGV 3804, del 31-07-2000 (2000/6255)

ACORD de 18 de juliol de 2000, del Govern Valencià, per la qual es declara d'interés comunitari la instal·lació d'un abocador de residus sòlids inerts al polígon 19, partides del Sondeig i de la Font del Senill o dels Penyots, promoguts per Explotaciones Xúquer, SL, al terme municipal d'Alzira.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3804

Data del DOGV
:   31-07-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/6255


Data del document
:   18-07-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Alzira
    * pla d'urbanisme
    * eliminació de residus

ACORD de 18 de juliol de 2000, del Govern Valencià, per la qual es declara d'interés comunitari la instal·lació d'un abocador de residus sòlids inerts al polígon 19, partides del Sondeig i de la Font del Senill o dels Penyots, promoguts per Explotaciones Xúquer, SL, al terme municipal d'Alzira. [2000/6255]
  
El Govern Valencià, en la reunió del dia 18 de juliol de 2000, adoptà l'acord següent:
  
Explotaciones Xúquer, SL, ha promogut l'expedient referit a la sol·licitud de declaració d'interés comunitari pel procediment extraordinari de l'article 20 de la Llei 4/1992, de 5 de juny, de la Generalitat Valenciana, del Sòl No Urbanitzable (en endavant, LSNU), per a la instal·lació d'un abocador de residus sòlids inerts al polígon 19, partides del Sondeig i de la Font de Senill o dels Penyots, parcel·les 5, 14, 15, 20, 21, 22, 30, 32, 36, 37, 38, 41, 42, 43, 46, 53, 54, 58, 59, 71, 86, 96, 98, 103, 104, 112, 113, 114a i 115, del terme municipal d'Alzira, i de conformitat amb els següents
  
Antecedents de fet
  
Primer
  
El projecte es presentà el dia 13 de març de 1998.
  
En data 26 de març de 1998 es revisà la documentació de l'expedient, pel qual se sol·licità la seua complementació i es donà audiència al mateix Ajuntament d'Alzira i als municipis de la zona: Simat de la Valldigna, Benifairó de la Valldigna i Carcaixent.
  
Amb data 26 de març de 1998 se sol·licità un informe al Servei d'Explotació, Vies i Obres de la Diputació de Valencia, a l'Oficina del Pla de Carreteres de la Conselleria d'Obres Públiques, Urbanisme i Transports (en endavant, COPUT), i a la Confederació Hidrogràfica del Xúquer, i es remet el mateix dia l'estudi d'impacte ambiental a la Conselleria de Medi Ambient.
  
Amb data 6 d'abril de 1998 es requeriren informes a la Subdirecció Territorial d'Agricultura, Direcció General de Transports (COPUT), Oficina del Pla de Carreteres (COPUT), Conselleria d'Economia i Hisenda, Subdirecció Territorial de Medi Ambient i Servei Territorial d'Indústria.
  
D'aquest s'han rebut els informes següents:
  
- Ajuntament de Benifairó de la Valldigna, que no formula cap observació.
  
- Ajuntament de Simat de la Valldigna, de data 20 de juliol de 1999, en el qual, a pesar de no tindre inicialment cap objecció a l'expedient, sol·licita més informació sobre l'activitat i sobre la ubicació exacta de les instal·lacions.
  
- Oficina del Pla de Carreteres de la COPUT, de data 7 d'abril de 1998, de caràcter favorable, on s'indica que s'haurà d'obtindre la pertinent autorització d'accés des de la CV-50 (Ant. C-3322) a emetre pel Servei Territorial de Carreteres de Valencia.
  
- Servei Territorial de la Conselleria de Medi Ambient, en el qual es manifesta que a pesar de no afectar cap dels dominis públics dels gestionats per la Direcció Territorial, a causa de les característiques de l'actuació, el promotor haurà de sotmetre aquesta al preceptiu estudi d'impacte ambiental, i no es podrà donar cap autorització fins que no s'haja resolt aquest expedient de forma favorable.
  
- Servei d'Explotació de la Diputació de Valencia, on s'afirma la no procedència de l'emissió d'informe.
  
- Ajuntament de Carcaixent, en el qual s'estima que no hi ha inconvenient per a la continuació del tràmit.
  
Amb data 14 de maig de 1998 s'aporta per part del sol·licitant la documentació complementària.
  
Així mateix, amb data 5 de juny de 1998 es procedeix a donar trasllat de la documentació aportada a la Conselleria de Medi Ambient, i el dia 23 d'octubre de 1998 es reitera l'informe municipal sol·licitat amb data 26 de març de 1998.
  
El dia 23 de desembre de 1998 es requereix al promotor perquè en el termini de tres mesos complete la documentació, i se l'adverteix que en el cas contrari es procedirà a declarar la caducitat de l'expedient.
  
Amb data 9 de febrer de 1999 es requereix al promotor l'ampliació de la documentació, i es rep el dia 25 de febrer i el 2 de març la nova documentació per part d'Explotaciones Xúquer, SL.
  
Amb dates 4 de gener i 2 de març de 1999 es reben dos informes municipals de caràcter favorable, el primer d'ells supeditat a l'adequada resolució dels següents paràmetres:
  
A. Infraestructures viàries d'accés
  
B. Arreplegada, canalització, depuració i gestió de lixiviats
  
C. Protecció de llits i de barrancs
  
D. Arreplegada i canalització d'aigües de vessament
  
E. Limitació en la producció de pols
  
El dia 6 de setembre de 1999 es remet a l'Ajuntament de Simat de la Valldigna, per part del Servei Territorial d'Urbanisme, una còpia de la documentació tècnica que es troba en l'expedient.
  
Segon
  
El conseller d'Obres Públiques, Urbanisme i Transports, després de l'acord de la Comissió Informativa de la Comissió Territorial d'Urbanisme en sessió del dia 4 de març de 1999, resolgué admetre a tràmit l'expedient de referència, i ordenà la submissió d'aquest al tràmit d'informació pública pel termini de 20 dies simultàniament amb la convocatòria per a la presentació d'iniciatives alternatives a la desencadenent del procediment.
  
A aquest respecte, es publicaren sengles anuncis en el Diari Oficial de la Generalitat Valenciana de 28 de maig de 1999 i en el diari Las Provincias de 12 de maig de 1999, i no s'ha presentat cap proposta ni cap al·legació a l'expedient en qüestió, segons s'acredita en la diligència emesa per la cap de negociat del Registre dels Serveis Territorials d'Urbanisme de Valencia.
  
Tercer
  
La documentació presentada consta de memòria, estudi d'impacte ambiental, annex legislatiu, plans d'informació i de camins públics afectats per les obres d'infraestructures, quantificació econòmica i pressupost.
  
El dia 10 de gener de 2000 la Direcció General de Planificació i Gestió del Medi, de la Conselleria de Medi Ambient, emeté la declaració d'impacte ambiental, per la qual s'estima acceptable, només a efectes ambientals, l'actuació sol·licitada, sempre que es complisquen els condicionants en aquesta inclosos.
  
Quart
  
La Comissió Informativa de la Comissió Territorial d'Urbanisme de Valencia, en data 23 de febrer de 2000, informà favorablement l'aprovació de la present declaració d'interés comunitari pel procediment extraordinari, en sòl no urbanitzable, del terme municipal d'Alzira.
  
Cinqué
  
El conseller d'Obres Públiques, Urbanisme i Transports, en data 23 de març de 2000, informà favorablement la present declaració d'interés comunitari.
  
Fonaments de dret
  
Primer
  
Constitueix l'objecte de l'expedient l'ordenació i la definició de l'ús i l'aprofitament urbanístic del projecte de restauració d'un ecosistema agrari mitjançant el reblert controlat de residus sòlids inerts per al retorn a la situació que existia abans de haver-se produït l'extracció de terra vegetal.
  
La superfície d'intervenció és de 123.256 m2, i el volum dels forats és de 478.819 m3, i la superfície de les instal·lacions provisionals estan estimades en 25'56 m2.
  
Els terrenys tenen la classificació de sòl no urbanitzable no subjecte a especial protecció.
  
S'afirma que en l'actualitat en les parcel·les no hi ha cap ús conegut, i és la intenció tornar a l'ús agrari que posseïa inicialment.
  
La via principal d'accés és la CC-3322 (CV-50), si bé l'accés immediat a les parcel·les afectades es produeix a través de diversos camins rurals municipals i privats.
  
L'actuació l'interés comunitari de la qual se sol·licita, ateses les seues característiques, superfície necessària per al desenvolupament de l'actuació superior a 4 hectàrees, constitueix una actuació integral en si mateixa considerada que fa impossible la seua ubicació en sòls urbans, urbanitzable o aptes per a la urbanització previstos en els planejaments vigents dels municipis de la zona. De manera que la seua ordenació i aprofitament urbanístic s'ha de resoldre en els termes previstos en l'article 20 de la Llei 4/1992, de 5 de juny, de la Generalitat Valenciana, sobre Sòl No Urbanitzable, per tractar-se d'una activitat d'especial importància que requereix una superfície ocupada superior als quaranta mil metres quadrats, per la qual cosa només es pot autoritzar la seua implantació en sòl no urbanitzable com una actuació integral a través del procediment extraordinari de declaració d'interés comunitari.
  
Segon
  
Respecte al procediment, s'han observat, en el present cas, les prescripcions legals que exigeix la citada LSNU. I la documentació de l'expedient està completa en els termes requerits en l'article 20.2, segon paràgraf, de la referida Llei 4/1992 i la vigent legislació d'impacte ambiental.
  
Tercer
  
L'actuació integral projectada, per les seues pròpies dimensions, constitueix un element influent en l'estructura territorial.
  
Ja que es tracta d'una actuació que pretén restaurar l'estat inicial del terreny i les característiques idònies per a la seua futura explotació agrària, no es considera pertinent plantejar-se un altre emplaçament alternatiu.
  
L'activitat es planteja com una actuació integral que resol en si mateixa el seu acoblament territorial, de forma que garanteix la solució dels serveis sense que, d'altra banda, s'ocasionen sobrecàrregues en el funcionament normal de les xarxes de serveis generals.
  
La via principal d'accés es la CC-3322 (CV-50), si bé l'accés immediat a les parcel·les es produeix a través de diversos camins rurals municipals i privats.
  
D'altra banda, es justifica que per les característiques de l'actuació, atés que l'objectiu final és la restauració de l'estat inicial de l'agrosistema amb les seues condicions d'explotació i d'usos, i aquesta ja tenia aquells elements necessaris per al seu desenvolupament, per a la fase de reblert queden suficientment i adequadament resolts els serveis requerits.
  
Quart
  
Respecte al règim de deures i cessions, de conformitat amb l'article 20 de la Llei 4/1992, la promotora ha assumit les càrregues i les obligacions pròpies d'un adjudicatari d'un programa d'actuació urbanística. En el present cas es planteja acollir-se a les possibilitats de substitució que permet la pròpia LSNU en els termes que a continuació es refereixen.
  
En compliment d'allò que s'ha disposat en l'article 20 de la LSNU respecte de l'assumpció de cessions i càrregues pròpies d'un sòl urbanitzable no programat, que en cap cas podran ser inferiors a les legals pròpies del sòl urbanitzable programat, s'estableix el següent:
  
S'ha fixat substituir el conjunt de cessions pel pagament del cost d'execució d'infraestructures públiques addicionals. Concretament, s'han fixat aquestes en la pavimentació dels camins afectats, quantificant l'import de les obres en 3.253.203 PTA.
  
Així mateix, s'estableix que l'interessat haurà de presentar un aval bancari o ingrés en metàl·lic de 6.000.000 de PTA., com a garantia de les obres de reparació dels camins afectats.
  
Cinqué
  
A l'hora de definir l'adequació de l'actuació a l'ordenació territorial i urbanística cal indicar que l'emplaçament de l'actuació projectada és tècnicament correcta en relació amb l'ordenació del territori. Així mateix, cal tindre en compte els informes favorables de les administracions que es veuen afectades per l'actuació i principalment dels òrgans mediambientals mitjançant declaració d'impacte ambiental (Direcció General de Planificació i Gestió del Medi), així com de l'informe favorable emés per la Divisió de Carreteres de la COPUT, de data 7 d'abril de 1998.
  
Sisé
  
El Govern Valencià és l'òrgan competent per a l'aprovació de l'ordenació i la definició de l'ús i l'aprofitament urbanístic de la present actuació integral, en virtut d'allò que s'ha preceptuat en l'apartat segon de l'article 20 de la Llei 4/1992, de 5 de juny, de la Generalitat Valenciana, sobre Sòl No Urbanitzable, a proposta del conseller d'Obres Públiques, Urbanisme i Transports.
  
De conformitat amb allò que s'ha establit en els preceptes legals citats i concordants de general i pertinent aplicació, i a proposta del conseller d'Obres Públiques, Urbanisme i Transports, el Govern Valencià
  
ACORDA
  
I) Aprovar definitivament l'ordenació urbanística relativa a l'atribució d'ús i aprofitament sol·licitat per l'entitat Explotaciones Xúquer, SL, d'una actuació integral consistent en la instal·lació d'un abocador de residus sòlids inerts, a les parcel·les 5, 14, 15, 20, 21, 22, 30, 32, 36, 37, 38, 41, 42, 43, 46, 53, 54, 58, 59, 71, 86, 96, 98, 103, 104, 112, 113, 114a i 115, partides del Sondeig i de la Font del Senill o dels Penyots, polígon 19, en sòl no urbanitzable, del terme municipal d'Alzira, com a actuació integral d'interés comunitari que s'ha de desenvolupar en els termes de l'article 20 de la Llei 4/1992, de 5 de juny, de la Generalitat Valenciana.
  
La dita ordenació i declaració d'interés comunitari, així com l'adjudicació a què es fa referència en el següent apartat II, se subjectaran a les condicions especials establides en el present.
  
L'aprovació de l'actuació integral portarà implícita, a l'efecte d'expropiació, la declaració d'interés social i la necessitat d'ocupació dels terrenys que, de conformitat al projecte aprovat, siguen necessaris per a l'execució d'aquella i per al seu enllaç amb els corresponents sistemes generals. El promotor de la iniciativa finalment aprovada tindrà, quan no siga propietari de la superfície afectada per l'actuació, o de part d'ella, la condició de beneficiari de l'expropiació, i seran al seu càrrec l'abonament dels preus justos que cal satisfer, amb independència de les obligacions assumides en el procediment d'aprovació de la seua iniciativa.
  
II) Adjudicar la dita actuació integral a favor de l'entitat mercantil Explotaciones Xúquer, SL, a qui se li atorga la legitimació necessària, a l'efecte de l'article 20 de la Llei 4/1992, de 5 de juny, de la Generalitat Valenciana, per a promoure la instal·lació del referit abocador de residus inerts.
  
III) Condicionar i vincular la dita adjudicació i legitimació a què el promotor designat complisca i satisfaça, en la seua totalitat, totes les obligacions i les càrregues de naturalesa urbanística, així com els compromisos que ha assumit al llarg de la tramitació d'aquest procediment, que quedaran afectats ?a favor de l'ajuntament- per a sufragar actuacions urbanístiques públiques. L'incompliment o no satisfacció de les dites obligacions determinarà la caducitat d'aquesta adjudicació i, si és procedent, de la pròpia declaració d'interés comunitari que té per objecte.
  
IV) El promotor haurà de garantir davant de l'Ajuntament d'Alzira la correcta i puntual execució de la implantació en què consisteix aquesta actuació integral per import de 6.000.000 de PTA. La dita garantia financera i personal de promoció s'haurà de prestar mitjançant aval, fiança o depòsit de valors, abans de l'inici de les obres.
  
V) Tot canvi que es produïsca en la titularitat de la promoció de l'actuació integral necessitarà de la prèvia autorització del Govern Valencià.
  
VI) L'acord d'adjudicació expressat en el precedent apartat II, sense perjuí d'allò que s'ha disposat en l'apartat III, caducarà si en el termini d'un any, comptador des de la seua publicació en el Diari Oficial de la Generalitat Valenciana, l'interessat no ha sol·licitat la preceptiva llicència municipal d'obres, acompanyada de la documentació legalment exigida per a l'inici del tràmit en els termes previstos en la disposició addicional quarta de la LRAU. Així mateix, el termini màxim per a l'execució de l'actuació integral serà el que s'assenyale en la llicència municipal, amb un màxim de dos anys prorrogables per resolució del conseller d'Obres Públiques, Urbanisme i Transports. L'eventual declaració de caducitat de l'adjudicació la emetrà, arribat al cas, el conseller d'Obres Públiques, Urbanisme i Transports, a qui el present acord confereix les facultats necessàries amb aqueix fi, després de l'expedient previ instruït amb l'audiència de l'interessat i de l'Ajuntament d'Alzira. La dita declaració, si es produira, determinaria la suspensió temporal de la declaració d'interés comunitari d'aquesta actuació integral fins que el Govern Valencià resolga una nova adjudicació d'aquesta o la seua suspensió definitiva.
  
A més de la citada llicència municipal d'obres, l'adjudicatari haurà d'obtindre els permisos, les llicències i les autoritzacions que siguen necessaris per al lícit exercici de l'activitat.
  
VII) El desenvolupament de l'actuació integral s'ajustarà al projecte presentat pel promotor-adjudicatari, amb la documentació complementària aportada durant la tramitació de l'expedient, i es respecten les condicions fixades per les distintes administracions que han participat en el procediment i, en especial, en la declaració d'impacte ambiental de 10 de gener de 2000. Aquestes condicions prevaldran i hauran de ser assumides tant en els projectes d'obres que desenvolupen aquesta sol·licitud com en el posterior manteniment i explotació de l'abocador de residus sòlids inerts.
  
Contra el present acord, que posa fi a la via administrativa, es podrà interposar recurs potestatiu de reposició davant del Govern Valencià en el termini d'un mes, comptador des de l'endemà de la notificació d'aquesta, d'acord amb allò que s'ha establit en els articles 116.1 i 117.1 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o bé, recurs contenciós administratiu davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació d'aquesta, de conformitat amb allò que s'ha disposat en l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjuí que es puga exercitar qualsevol altre recurs que s'estime oportú.
  
Valencia, 18 de juliol de 2000
  
El conseller secretari del Govern Valencià,